Bela-wet moet Afrikaanse skole transformeer, sê LesufiPanyaza Lesufi (Foto: Jairus Mmutle/GCIS Die Gautengse LUR vir onderwys, Panyaza Lesufi, het Dinsdag tydens ŉ sitting van die Gautengse wetgewer sy mond verbygepraat en gesê dat die Wysigingswetsontwerp op Onderwyswette, algemeen bekend as die Bela-konsepwet, daarop gerig is om Afrikaanse skole te transformeer. Lesufi het uitgevaar teen Afrikaanse skole wat in 2019 slegs 6% van alle skole in Gauteng uitgemaak het en die taal verbind met ŉ vorm van rassistiese uitsluiting deur te insinueer dat lede van die Afrikaanse skoolgemeenskap rassiste is. Adv. Anton Alberts, VF Plus- nasionale voorsitter en LPW in Gauteng, sê Lesufi het dit duidelik gemaak dat die beplande Bela-wet gebruik sal word om alle enkel- en parallelmedium- Afrikaanse skole te transformeer tot skole waar minstens drie verskillende tale gelyktydig die onderrigtaal sal wees. “Dit is onwerkbaar en in werklikheid daarop gerig om Afrikaanse openbare skole in Gauteng te laat verdwyn,” sê Alberts. “Dit blyk dus al hoe meer dat die Bela-wetsontwerp se bestaan slegs sentreer om die uiteindelike transformasie van Afrikaanse skole. Geen ander skole is volgens Lesufi se uitsprake op die radar nie.” Lesufi kry sedert einde Mei die wind van voor oor sy uitlatings oor die Bela-wet. Hy het onder meer gesê die wetsontwerp is op transformasie gerig en dus mag daar nie ŉ enkele skool wees wat vir ŉ sekere ras voorbehou word, of ŉ ras wat ŉ sekere taal praat en alle ander kinders uitsluit nie. ŉ Groep van sowat 20 uiteenlopende organisasies het reeds ŉ openbare verklaring onderteken om ŉ onomwonde boodskap te stuur dat indien die Bela-wysigingswetsontwerp deurgevoer word, die vertrouensverhouding waarop ŉ nuwe bedeling ná 1994 gegrond is, onherstelbaar verbrokkel het en daar bande verbreek word met die bestaande orde. Dit word as ŉ permanente ineenstorting van hierdie vertrouensverhouding bestempel en daar word beklemtoon dat organisasies nie meer daarna in goeie trou met die regering sal kan saamwerk nie. Oor beweerde rassisme by die Hoërskool Jan Viljoen in Randfontein het Lesufi gesê ŉ onafhanklike ondersoekverslag is aan sy departement verskaf en dit sal bespreek word. “Die VF Plus se inligting is dat die verslag geensins rassisme uitgelig het nie en dat die konflik tussen leerders ontstaan het vanweë ŉ gebrek aan dissipline om by die skoolreëls te hou. Die VF Plus het gevra om die verslag te sien. Dit is toegestaan en die party sal dit bestudeer vir verdere konteks.” Die VF Plus is self besig met ŉ ondersoek na die gebeure by dié skool en verskaf inligting aan die Mensregtekommissie (MRK) wat ook ŉ ondersoek instel.